《柳丝长》
明代·黄淮

柳丝长，摇春愁。春愁万缕多如织，容华消烁应难留。

江南春正好，东风弄和柔。纷纷绮罗子，往来陌上头。

柳丝绾作同心结，回嚬索笑争娇羞。谁知同心亦易解，盘旋百结空绸缪。

离亭二三月，行人送离别。骊驹曲未终，柔条已先折。

行人一去归不归，执手相看那忍诀。纵使柳丝千万丈，折来难系愁肠绝。

我与韶华情更悭，十年顿足圜扉间。时向墙头看柳色，有手欲折何由攀。

一心愿作双飞燕，还向春风旧庭院。飞飞不离柳丝旁，却笑离人空断肠。

作者简介：（1367—1449）明浙江永嘉人，字宗豫，洪武三十年进士。永乐时，曾与解缙等并直文渊阁，进右春坊大学士。后为汉王高煦所谮，系诏狱十年。洪熙初复官，寻兼武英殿大学士，与杨荣等同掌内制。官终户部尚书。性明果，达于治体，善谳疑狱。有《省愆集》、《黄介庵集》。